Τροποποιημένη πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τα λιπάσματα [υποβλήθηκε από την Επιτροπή σύμφωνα με το άρθρο 250, παράγραφος 2, της συνθήκης ΕΚ]

2001/0212 (COD)

Τροποποιημένη πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τα λιπάσματα

(Κείμενο που παρουσιάζει ενδιαφέρον για τον ΕΟΧ)

1. Ιστορικό

- Η πρόταση κανονισμού του Ευρωπαϊκού Κοινοβουλίου και του Συμβουλίου σχετικά με τα λιπάσματα [COM(2001) 508 τελικό - 2001/0212 (COD)] εκδόθηκε από την Επιτροπή στις 14 Σεπτεμβρίου 2001 και, στη συνέχεια, διαβιβάστηκε στο Συμβούλιο και στο Ευρωπαϊκό Κοινοβούλιο στις 17 Σεπτεμβρίου 2001.

- Η Οικονομική και Κοινωνική Επιτροπή εξέδωσε τη γνωμοδότησή της στις 17 Δεκεμβρίου 2001.

- Το Ευρωπαϊκό Κοινοβούλιο ενέκρινε την πρόταση με τρεις τροπολογίες κατά την πρώτη ανάγνωση στις 10 Απριλίου 2002.

2. Στόχος της τροποποιημένης πρότασης

Η τροποποιημένη πρόταση προσαρμόζει την αρχική πρόταση κανονισμού του Ευρωπαϊκού Κοινοβουλίου και του Συμβουλίου σχετικά με τα λιπάσματα σε δύο σημεία:

- το άρθρο 33 διαγράφεται.

- μία αλλαγή στο Παράρτημα I η οποία είχε εισαχθεί στην αρχική πρόταση, απαλείφεται.

3. Σχόλια σχετικά με τις τροπολογίες που ενέκρινε το Κοινοβούλιο

3.1. Τροπολογίες που γίνονται δεκτές από την Επιτροπή

3.1.1 Τροπολογία 1

Η τροπολογία 1 μπορεί να γίνει δεκτή κατ' αρχήν, λαμβανομένης υπόψη της πρόθεσης της Επιτροπής να υποβάλει προτάσεις σχετικά με το κάδμιο στα λιπάσματα, με την επιφύλαξη της έκδοσης θετικής γνώμης από την επιστημονική επιτροπή για την τοξικότητα, την οικοτοξικότητα και το περιβάλλον (Sctee).

Πρέπει επίσης να ειπωθεί ότι η διατύπωση του Κοινοβουλίου όσον αφορά την ακριβή χρονική στιγμή της υποβολής πρότασης νομοθεσίας για την αντιμετώπιση του προβλήματος του καδμίου δεν μπορεί να γίνει δεκτή, ιδίως δεδομένου ότι η προτεινόμενη προθεσμία, και συγκεκριμένα η 30ή Ιουνίου 2002, δεν είναι συμβατή με την άσκηση του δικαιώματος πρωτοβουλίας της Επιτροπής.

Η αιτιολογική σκέψη αριθ. 15 τροποποιείται ως εξής:

«Τα λιπάσματα μπορεί να μολυνθούν από ουσίες οι οποίες ενδέχεται να παρουσιάζουν κινδύνους για την υγεία των ανθρώπων και των ζώων καθώς και για το περιβάλλον. Σε συνέχεια της γνώμης της επιστημονικής επιτροπής για την τοξικότητα, την οικοτοξικότητα και το περιβάλλον (Sctee), η Επιτροπή σκοπεύει να εξετάσει το θέμα της ακούσιας παρουσίας καδμίου στα ανόργανα λιπάσματα και, εφόσον ενδείκνυται, θα καταρτίσει μια πρόταση κανονισμού, την οποία προτίθεται να υποβάλει στο Ευρωπαϊκό Κοινοβούλιο και στο Συμβούλιο. Όπου ενδείκνυται, θα αναληφθεί η διενέργεια παρόμοιας μελέτης σχετικά με άλλες μολυντικές ουσίες.»

3.1.2. Τροπολογία 3

Η τροπολογία 3 μπορεί επίσης να γίνει δεκτή επειδή η Επιτροπή δύναται να δεχθεί το επιχείρημα ότι πρέπει να αποφεύγεται οποιαδήποτε τροποποίηση των παραρτημάτων του κανονισμού κατά την ανασύνταξη της υφιστάμενης νομοθεσίας.

Στο Παράρτημα I, πίνακας E.1.4, το κείμενο στην τομή της τέταρτης στήλης και της τέταρτης σειράς τροποποιείται ως εξής:

«5 % σε Fe διαλυτό στο νερό, από το οποίο τουλάχιστον τα 8/10 της δηλωμένης περιεκτικότητας είναι σε μορφή χηλικού συμπλόκου.»

Η διάταξη αυτή είναι πανομοιότυπη με εκείνη που προβλέπει η οδηγία 93/69/ΕΟΚ της Επιτροπής της 23ης Ιουλίου 1993 περί προσαρμογής στην τεχνική πρόοδο της οδηγίας 76/116/ΕΟΚ του Συμβουλίου περί προσεγγίσεως των νομοθεσιών των κρατών μελών περί λιπασμάτων [1].

[1] ΕΕ L 185, 28.7.1993, σ. 30.

3.2. Τροπολογίες που δεν γίνονται δεκτές από την Επιτροπή

Η τροπολογία 2 δεν μπορεί να γίνει δεκτή για τους εξής λόγους:

- Το άρθρο 33 του σχεδίου κανονισμού διαγράφεται. Η απάλειψη της παραγράφου 1 του άρθρου 33 είναι λογική επειδή θα καταστεί περιττή μόλις εκδοθούν οι βάσει του άρθρου 95, παράγραφος 4, της συνθήκης αναμενόμενες αποφάσεις, οι οποίες βρίσκονται σήμερα σε προχωρημένο στάδιο εξέτασης από την Επιτροπή και οι οποίες προβλέπουν την επέκταση των παρεκκλίσεων που έχουν χορηγηθεί στην Αυστρία, στη Φινλανδία και στη Σουηδία όσον αφορά τη μέγιστη επιτρεπτή περιεκτικότητα των λιπασμάτων σε κάδμιο.

- Η παράγραφος 2 του άρθρου 33 περιορίζει το δικαίωμα πρωτοβουλίας της Επιτροπής.

4. Συμπέρασμα

Σύμφωνα με το άρθρο 250, παράγραφος 2, της συνθήκης ΕΚ, η Επιτροπή τροποποιεί την πρότασή της όπως ορίζεται ανωτέρω.